钦定古今图书集成/明伦汇编/官常典/第389卷 > 阎禹锡
## 钦定古今图书集成/明伦汇编/官常典/第389卷 > 阎禹锡

按《明外史》本传：“禹锡，字子与，洛阳人。九岁丧父，毁几
灭性。以会试乙榜除昌黎训导。闻母讣，徒走奔归，庐
墓侧，被旌。闻薛瑄讲濂洛之学，慕之，偕同邑白良辅
往受业，得其指要。考功员外郎开州纪振贤之荐，为
其州训导，从学者如市，州人士化之，有不率，辄惭曰：
‘吾无以见阎先王’。天顺初，李贤荐为国子学正，疏言：
‘国家教化之源，礼义所自出。近诸生多怀幸进，廉耻
道丧。其狡者争躐取出身，而朴者终淹皓首。请遵国
初学规，务责实行。置通知文簿，备书入学岁月，俾先
后甲乙，釐然可较。然后拨送之序明，躁竞之涂塞’。”寻
迁监丞。七年，试院灾，举子多死。禹锡言：“被难之士，多
怀才愿试之人，一旦无辜，忽罹灼烂，致士子逾垣而
出，咸有灰心。环视而叹，多挟去志。请悉赐为进士，以
慰其魂。”给事中何琮等劾禹锡形容过情，奏对失实遂下诏狱，谪徽州府经历。诸生伏阙乞留至再，皆不
听。寻迁南京国子助教。初，禹锡为学正，尝请复设京
卫武学。宪宗立，始行其议。召禹锡为国子丞，掌其事。
遂严立条约，奏请入“学二年以上学无成效者，仿文
生例，追其月廪。”由是人人自励，服习其教。吏部尚书
姚夔知其贤，擢监察御史，督畿内学政。禹锡于是励
名检，抑浮华，取濂、洛诸儒遗书为士子讲说，士多兴
感。疏请釐场屋诸弊，皆报可。其官始终以教士为职，
所成就人才甚众。成化十二年无疾卒。文武门人相
与殓而归其丧。禹锡学有师承，躬行深造，以明道淑
人为务。瑄临殁之岁，禹锡方从侍，为手编其《读书录》
及《河汾诗文》，至今薛氏之学，称禹锡高第。